’n Oos-Vrystaatse boer volg ’n vyfjaarplan om dekgewasse en vee in sy kontantgewassaaiery te integreer. Nie net verlaag dit sy finansiële risiko drasties nie, maar dit laat herleef ook sy grond se vrugbaarheid.
Hy boer in die somerreëngebied, maar tot dusver was die wins wat Izak uit die drukbeweiding van winterdekgewasse maak, so goed soos die inkomste uit ’n kontantgewas-oes; dus eintlik ’n ekstra oes. Sy kalwers het verlede winter op die dekgewasse gemiddeld 70 kg per kalf aangesit.
“Dis soos die Engelse uitdrukking sê, ’n window of opportunity. As die geleentheid daar is om koolstof te bou, moet jy hom benut.”
Izak sê die besluit om in die eerste en tweede jaar mielies met mielies op te volg, is omdat hy meen dit is in hul wêreld die doeltreffendste gewas om soveel moontlik plantmateriaal te lewer waarmee ’n deklaag op die grond so vinnig moontlik opgebou kan word.
Oor die redenasie dat dekgewasse jou lande uitdroog sodat daar nie genoeg vog vir die daaropvolgende kontantgewas is nie, sê hy: “Ons moet aanvaar dekgewasse ‘trek’ jou grond droog, maar ons het gaan kyk: Lande wat konvensioneel bewerk is, was teen die reëntyd ook kurkdroog.